**Høringsnotat**

Dato: 19.februar 2024

Saksnummer: 23/6002

Høringsfrist: 4.april 2024

**Forslag til forskrift for tilskuddsordning for entreprenørskapsfremmende aktiviteter for ungdom**

1. **Innledning**

Stortinget har vedtatt, jf. Innst. 8 S (2023–2024), i tråd med regjeringens forslag i Prop.1 S (2023–2023) for Nærings- og fiskeridepartementet, at ordningen med tilskudd til entreprenørskapsfremmende aktiviteter for ungdom (kap. 900 post 73) skal gjøres om til en søknadsbasert ordning fra 2024. Midlene har tidligere vært øremerket en navngitt mottaker i statsbudsjettet. Formålet med ordningen har vært å utløse aktiviteter som kan å inspirere elever til å velge en karriere som entreprenører eller intraprenører, og dette videreføres i den nye, søknadsbaserte ordningen.

Forslaget om å gjøre ordningen søknadsbasert har bakgrunn i en gjennomgang av NFDs tilskuddsforvaltning. Gjennomgangen avdekket behov for bedre samsvar mellom utforming og forvaltning av tilskudd i NFD og kravene som stilles i forvaltningsloven, statens økonomiregelverk og EØS-avtalens regler om statsstøtte. Etablering av en søknadsbasert tilskuddsordning rettet mot private krever at det fastsettes et regelverk i form av forskrift. NFD sender i tråd med dette forslag til *forskrift om tilskudd til entreprenørskapsfremmende aktiviteter for ungdom* på høring.

1. **Gjeldende tilskuddsordning**

Formålet med tidligere års tilskuddsordning er omtalt under punkt 1. Tilskuddet har vært forankret i de årlige budsjettprosesser, og i 2023 ble Ungt Entreprenørskap Norge tildelt 32,4 mill. kroner. Midlene skulle gå til «arbeidet med vekst i antall elever under videregående opplæring som deltar i aktiviteten ungdomsbedrift med fokus på utvikling av innovative løsninger».

1. **Forslag til ny tilskuddsordning**

Formålet med det tidligere tilskuddet videreføres i den nye søknadsbaserte ordningen.

Kreativitet, innovasjon, samarbeid og problemløsning er kompetanse som er nyttige for å bidra til nytenkning, kreativitet og videreutvikling på alle fagområder og vil være avgjørende for omstilling av det norske samfunnet i årene framover. Elever som lærer om og gjennom skapende virksomhet, utvikler evnen til å løse problemer og stille nye spørsmål. Samarbeid inspirerer til nytenkning og entreprenørskap som er viktig for at nye ideer kan omsettes til handling.

Læreplanverket for videregående opplæring legger vekt på at elevene gjennom opplæringen skal utvikle skaperglede, engasjement og utforskertrang, og i overordnet del av læreplanverket er entreprenørskap nevnt som en del av opplæringens verdigrunnlag. I flere læreplaner gis elevene muligheter til å bli kjent med entreprenørskap og entreprenørielle arbeidsmetoder. For eksempel kan elever på studiespesialisering i videregående skole utvikle sin kompetanse knyttet til entreprenørskap ved å velge programfaget entreprenørskap og bedriftsutvikling[[1]](#footnote-1) på vg2 og vg3 på skoler som tilbyr dette faget.

Undersøkelser viser økt sannsynlighet for at elever som har deltatt i entreprenørskapsaktiviteter blir entreprenører i voksen alder. NFD ønsker å videreføre både målgruppe og overordnet mål for den søknadsbaserte tilskuddsordningen. Det innebærer at tilskuddsordningen skal finansiere aktiviteter for ungdom under videregående opplæring, og omfatte både entreprenørskaps- og intraprenørskapsaspekter. I forskriften brukes «entreprenørskap» som fellesbetegnelse for begrepene entreprenørskap og intraprenørskap.

Tilskuddsmidlene vil fortsatt være rettet mot ressursmiljøer som kan utvikle og levere gode entreprenørskapsfremmende aktiviteter for målgruppen.

Forslaget åpner for flerårige tilskudd, jf. forskriftens § 8. Dette vil gi tilskuddsmottakerne forutsigbarhet i planlegging av sitt aktivitetstilbud, og vil redusere mengden rapportering og søknadsskriving til det som er nødvendig for å sikre en forsvarlig forvaltning.

**3.1 Utlysning**

Det er et viktig prinsipp i offentlig forvaltning at tilskudd tildeles på en måte som er åpen, sikrer likebehandling og gir anledning for etterprøvelse. Hovedregelen i bestemmelser om økonomistyring i staten, kapittel 6.3.2, er at tilskuddsmidler skal utlyses. NFD finner ikke grunnlag for unntak fra reglene om kunngjøring, jf. økonomiregelverket kapittel 6.4.2. Det gjennomføres derfor en utlysning slik at hele gruppen av mulige mottakere nås.

**3.2 Forskrift**

Det følger av bestemmelsene om statlig økonomistyring kapittel 6.2.3 at de delene av regelverket som retter seg mot private aktører, må fastsettes etter bestemmelsene om forskrifter i forvaltningsloven kapittel VI. Departementet foreslår at offentlige virksomheter ikke skal kunne motta tilskudd. Regelverket må følgelig fastsettes i forskrift, jf. forvaltningsloven § 2 bokstav c.

1. **Vurdering av forslag til ny tilskuddsordning**

**4.1 Omlegging til søknadsbasert ordning**

Viktige prinsipper i forvaltningen er likebehandling, åpenhet og etterprøvbarhet. Det er flere ulemper ved at dagens ordning ikke er søknadsbasert:

* Manglende utlysning kan føre til at ikke alle relevante aktører får muligheten til å søke om tilskudd.
* Det er ingen etablerte rutiner for å behandle søknader som kommer inn, og dermed ingen søknadsfrister eller fastsatte kriterier for hvordan tilskudd skal beregnes.
* Offentligheten gis ikke mulighet til å ettergå grunnlaget for tilskuddet til den enkelte mottaker.

En søknadsbasert tilskuddsordning kan også føre til enkelte ulemper sammenlignet med dagens ordning:

* Tilskuddsordningen vil oppfattes som mindre forutsigbar for mottakere som tidligere har mottatt midler fra ordningen.
* Arbeidet med å forvalte tilskuddsordningen blir mer omfattende.

**4.2 Målgruppe, tildelingskriterier og prioriteringer for tilskuddsordningen**

Det følger av bestemmelsene om økonomistyring i staten, kapittel 6.2.1 at tilskuddsregelverket skal omfatte

1. mål og målgruppe for tilskuddsordningen
2. kriterier for måloppnåelse
3. tildelingskriterier
4. rutiner for oppfølging og kontroll

Basert på disse har departementet utarbeidet vedlagte forslag til forskrift.

1. **Nærmere om de foreslåtte bestemmelsene**

**5.1 Mål (forskriftens § 1)**

I forskriften er dette foreslått utdypet og presisert som et mål om å bidra til å styrke entreprenørskapsinteressen gjennom aktiviteter som kan gi elevene erfaring med entreprenørskap i praksis, inspirere elever til å velge en karriere som entreprenører eller intraprenører, og bidra til etablering og/eller utvikling av fremtidig næringsvirksomhet. Omstilling er stikkord for mange virksomheter, og fokus på endring av etablerte løsninger og prosesser kan være like viktig som å utvikle nye.

**5.2 Målgruppe (forskriftens § 2)**

Målgruppen for aktivitetene vil fortsatt være elever under videregående opplæring. Begrepet «elever» omfatter i forskriften også lærlinger, lærekandidater og praksisbrevkandidater. Dette innebærer en utvidelse av målgruppen sett i forhold til dagens tilskudd. Departementets vurdering er at den nye ordningen legger til rette for flere og mer tilpassede aktiviteter, og således utvider nedslagsfeltet for tilskuddsmidlene.

**5.3 Hvem som kan få tilskudd (forskriftens § 4)**

Departementet foreslår at tilskudd skal kunne gis til virksomheter som tilbyr aktiviteter som fremmer formålet med ordningen, og som har et nasjonalt eller regionalt nedslagsfelt. Med nasjonalt menes at en virksomhet har minst tre fylker som nedslagsfelt for aktiviteten. Med regionalt menes at virksomheten har aktivitet i minst ett fylke.

Offentlige virksomheter kan ikke motta tilskudd fra ordningen. For virksomheter som er både offentlig og privat eid, foreslår departementet at det private eierskapet må utgjøre minst 60 prosent for at virksomheten skal kunne motta tilskudd.

**5.4 Krav til søknaden (forskriftens § 5)**

Det er viktig at elevene får en god og trygg opplæring og at tilbudet vil være tilgjengelig innenfor det geografiske området og det tidsperspektivet som er angitt i søknaden. Det stilles derfor krav om at virksomheten i søknaden må dokumentere kapasitet og kompetanse til å gjennomføre aktivitetene det søkes om finansiering til, samt legge fram nødvendig dokumentasjon om etiske retningslinjer og rutiner som ivaretar tryggheten til barn og unge i tilbudene/aktivitetene.

Videre er prosjektbeskrivelsen avgjørende for å vurdere om søker tilbyr en aktivitet som vil kunne innfri målet for tilskuddsordningen. Søkeren må i tillegg beskrive aktiviteten på en slik måte at det går fram om aktiviteten er en integrert del av den videregående opplæringen, samt på hvilken måte, i hvilket omfang og i hvilket fag. Dette har blant annet betydning for vurdering av aktiviteten opp mot EØS-avtalens regler om statsstøtte. Mer om dette under kap 5.6.

**5.5 Tildelingskriterier (forskriftens § 6)**

Dagens elever vil som fremtidens arbeidstakere møte en hverdag preget av omstilling. Verdiskapingen i årene som kommer avhenger av at unge mennesker har kompetanse og interesse for å etablere egne foretak eller bidrar til innovasjon i bedriften hvor de er ansatt. Departementet vil også være åpen for at ordningen kan støtte opp om aktiviteter som har intraprenørskapsmål.

Departementet vil legge følgende kriterier til grunn for vurdering av søknaden:

Om aktiviteten

1. fremmer kunnskap om entreprenørskap og/eller intraprenørskap
2. fokuserer på innovasjon
3. gjennomføres i samarbeid med utdanningsinstitusjon og næringsliv
4. forutsetter egenaktivitet for eleven

Vurderingen vil også omfatte hvorvidt tilbudet har et nasjonalt eller regionalt nedslagsfelt, samt aktivitetens form og varighet samt.

Aktiv deltakelse er en god måte å lære om entreprenørskap på. Departementet vil i vurdering av søknader prioritere tiltak hvor ungdom gjennom egenaktivitet får vekket sin interesse for entreprenørskap. Aktiviteter som foregår over en lengre periode vil prioriteres. Med lengre varighet menes at aktiviteten er fordelt over flere skoledager, men uten at det kreves hele skoledager.

Samarbeid med næringslivet anses å være viktig for kvaliteten på entreprenørskapsaktiviteter. Det gir elevene en bedre mulighet til å tilegne seg kunnskap og forståelse om næringsvirksomhet og dens aktører. Det stilles derfor som et kriterium for tildeling at næringslivet inngår i aktivitetstilbudet.

I tillegg til søkere med nasjonalt nedslagsfelt åpnes det opp for søknader fra regionale aktører. Hensikten med utvidelsen er å bidra

til å styrke tilbudet om aktiviteter tilpasset regionalt næringsliv og utdanningstilbud. Departementet vurderer videre at utvidelsen også vil kunne fungere som et insentiv for styrking av samarbeid på tvers av utdanningsorganisasjoner og regionalt næringsliv. Det vil også kunne styrke utvikling og gjennomføring av nye tiltak relevant for fremtidig entreprenørskap i regionen.

**5.6 Kriterier for måloppnåelse (forskriftens § 9 Rapportering)**

I henhold til kapittel 6 i bestemmelser om statlig økonomistyring skal det utarbeides kriterier for vurdering av måloppnåelse for tilskuddsmidlene. Måloppnåelsen kan belyses kvalitativt eller kvantitativt, jf. pkt. 6.3.6 i bestemmelser om økonomistyring i staten. Kort tid etter elevens deltakelse på aktiviteten vil det være utfordrende for tilskuddsmottakere å gjøre en kvalitativ måling av entreprenørskapseffekten. NFD vil derfor akseptere kvantitativ informasjon, som antall gjennomførte aktiviteter, deltakere, antall skoler og varigheten på aktiviteten, som grunnlag for vurdering av måloppnåelse.

**5.7 EØS-avtalens regler om offentlig støtte (forskriftens § 12)**

EØS-avtalens regler om offentlig støtte kommer til anvendelse der mottakeren av offentlige midler er et foretak i EØS-avtalens forstand, og de andre vilkårene i EØS-avtalen artikkel 61 (1) er til stede.

En virksomhet utøver normalt økonomisk aktivitet dersom enheten leverer varer eller tjenester i et marked, uavhengig av organisasjonsform, eierskap eller juridisk status. Den enkelte aktivitet skal vurderes for seg, og en virksomhet kan drive både økonomisk og ikke-økonomisk aktivitet i samme enhet. I slike tilfeller må man sikre at eventuell offentlig støtte ikke tilflyter den økonomiske aktiviteten (kryssubsidiering).

Offentlig utdanning organisert innenfor det nasjonale utdanningssystemet, finansiert og kontrollert av staten, anses som hovedregel som en ikke-økonomisk aktivitet etter EØS-avtalen artikkel 61(1). Det betyr at statsstøttereglene i EØS-avtalen ikke kommer til anvendelse. Søkeren må derfor beskrive aktiviteten på en slik måte at det går fram om aktiviteten er integrert i den ordinære utdanningen i videregående opplæring og eventuelt på hvilken måte og i hvilket omfang. For at det skal foreligge slik integrering må det foreligge en avtale mellom virksomheten og skoleeier, og virksomheten må inngå samarbeid med en eller flere konkrete navngitte skoler.

Aktiviteten må i tillegg fullt ut eller i hovedsak være finansiert med offentlige midler for å anses som ikke-økonomisk aktivitet. Det må derfor gå fram av søknaden hvor stor andel av kostnadene som vil være finansiert med offentlige midler.

For aktiviteter som ikke kan anses som en integrert del av utdanningssystemet, må det vurderes om aktiviteten må anses som økonomisk, dvs. om den må anses som en tjeneste som leveres i et marked. Til slike aktiviteter kan det kun gis tilskudd etter reglene i forskrift om unntak fra notifikasjonsplikt for offentlig støtte § 2 (bagatellmessig støtte). Tilskuddet må gis etter vilkårene i gjeldende forordning om bagatellmessig støtte. Vi gjør oppmerksom på at forordning 1407/2013 (hvor grensen var 200k EUR) nå er utløpt og erstattet av forordning 2023/2832. Denne forordningen er ennå ikke tatt inn i EØS-avtalen. Vi forventer at den tas inn i EØS-avtalen og gjennomføres i norsk rett før sommeren 2024. Denne forordningen setter en grense på EUR 300 000 over tre løpende regnskapsår.

Tilskuddsmottakere skal sikre at offentlige midler ikke kommer annen økonomisk aktivitet til gode, og må kunne dokumentere tiltak som viser at tilskuddet i sin helhet går til det tiltenkte formålet og at det ikke skjer kryss-subsidiering.

Om tilskuddet vil utgjøre offentlig støtte, og eventuelt om støtte likevel skal gis etter en unntaksregel, må vurderes konkret for den enkelte søknad.

1. **Økonomiske og administrative konsekvenser**

Tilskuddsordningen er budsjettstyrt og bevilgningen for ordningen vedtas av Stortinget i de årlige statsbudsjett. Det å gjøre tilskuddsordningen søknadsbasert kan føre til noe merarbeid for søkerne og forvalter av ordningen. Konkurranse om midlene er ventet å gi økt aktivitet og flere og bedre tilbud til elevene.

1. **Departementets forslag**

Tilskuddsordningen er besluttet omgjort til en søknadsbasert ordning fra kalenderåret 2024. Formålet med tidligere tilskuddsordning ivaretas og innebærer bidrag til etablering av tilbud om entreprenørskapsfremmende aktiviteter til elever under videregående opplæring. Tilskuddsmidlene tildeles etter søknad for å finansiere utvikling eller drift av entreprenørskapsfremmende aktiviteter rettet mot elever under videregående opplæring. Offentlige virksomheter tildeles ikke midler fra ordningen. For å styrke forutsigbarheten for mottakere og eventuelle samarbeidspartnere kan tilskudd bli innvilget for inntil tre år av gangen, med forbehold om Stortingets årlige budsjettvedtak.

1. **Forslag til forskrift**

Fastsatt av Nærings- og fiskeridepartementet <*dato*> med hjemmel i Stortingets vedtak jf. Innst. 8 S (2023-2024) for kapittel 900 post 73 og i henhold til § 8 i reglement for økonomistyring i staten og kapittel 6 i bestemmelser om økonomistyring i staten

**§ 1 Målet for tilskuddsordningen**

Målet for tilskuddsordningen er å bidra til å styrke interessen for og kunnskap om entreprenørskap hos elever som er i videregående opplæring, gjennom aktiviteter som kan gi elevene erfaring med entreprenørskap i praksis, inspirere elever til å velge en karriere som entreprenører, og bidra til etablering og/eller utvikling av fremtidig næringsvirksomhet.

**§ 2 Målgruppe**

Målgruppen for aktivitetene er elever i videregående opplæring, herunder lærlinger, lærekandidater og praksisbrevkandidater.

**§ 3 Forvalter av tilskuddsordningen**

Tilskuddsordningen forvaltes av Nærings- og fiskeridepartementet eller den departementet bestemmer.

**§ 4 Hvem som kan få tilskudd**

Tilskudd kan gis til virksomheter som tilbyr aktiviteter som fremmer målet for ordningen, jf. § 1, og som har et nasjonalt eller regionalt nedslagsfelt. Offentlige virksomheter kan ikke motta tilskudd fra ordningen. For virksomheter som både har private og offentlige eiere, kan tilskudd tildeles dersom det private eierskapet utgjør minst 60 prosent av virksomheten.

**§ 5 Krav til søknaden**

Søknad om tilskudd skal sendes til forvalteren av tilskuddsordningen innen den søknadsfristen som er fastsatt i kunngjøringen.

Søknaden skal inneholde

1. virksomhetens organisasjonsnummer;
2. beskrivelselse av aktiviteten, herunder begrunnet informasjon om aktiviteten det søkes om midler til er en integrert del av deltakernes ordinære videregående opplæring, på hvilken måte i hvilket omfang og i hvilket fag;
3. plan for gjennomføring av aktiviteten (tidspunkt og skoler);
4. budsjett og finansieringsplan, herunder oversikt over andre finansieringskilder og eventuelle samarbeidspartnere;
5. angivelse av geografisk nedslagsfelt;
6. dokumentasjon på virksomhetens kapasitet og kompetanse til å gjennomføre aktivitetene det søkes om midler til å gjennomføre;
7. dokumentasjon på nødvendige etiske retningslinjer og rutiner som ivaretar tryggheten til barn og unge i aktivitetene.

Forvalter av tilskuddsordningen kan kreve at søkeren gir flere opplysninger dersom det er nødvendig for å vurdere søknaden.

**§ 6 Tildelingskriterier**

Tilskudd etter denne forskriften skal gå til utvikling eller gjennomføring av aktiviteter rettet mot målgruppen, jf. § 2.

Aktivitetene skal

1. fremme kunnskap om entreprenørskap;
2. fokusere på innovasjon;
3. gjennomføres i samarbeid med utdanningsinstitusjon og næringsliv;
4. forutsette egenaktivitet for eleven;
5. ha et nasjonalt eller regionalt nedslagsfelt.

Aktiviteter med lengre varighet prioriteres. Med lengre varighet menes at aktiviteten gjennomføres utover en skoledag. Driftsutgifter som søkes dekket skal være på et rimelig nivå sett i forhold til aktivitetene som gjennomføres. Med driftsutgifter menes utgifter til administrasjon av aktivitetenslik den er beskrevet i søknaden.

Tilskuddet må være nødvendig for gjennomføringen av aktiviteten.

**§ 7 Vurdering av søknader**

Vedtak om tilskudd fattes av tilskuddsforvalter etter en samlet vurdering av søknaden.

Søknader om tilskudd vurderes på bakgrunn av

1. hvor godt virksomhetens aktiviteter og tiltak vurderes å bidra til å nå målet for ordningen, jf. § 1;
2. økonomisk støtte virksomheten mottar, eller vil motta, fra andre offentlige instanser til samme formål som i søknaden;
3. om og ev hvordan aktiviteten er integrert i ordinær videregående opplæring;
4. hvor mange skoler og elever som antas å kunne delta i aktiviteten.

Den samlede rammen for tilskuddsordningen følger av Stortingets årlige budsjettvedtak. Innenfor denne rammen skal tilskuddsforvalteren søke å bidra til en god geografisk fordeling av aktivitetstilbudet.

**§ 8 Vedtak**

Med forbehold om Stortingets årlige budsjettvedtak, kan det gis tilskudd for inntil tre år av gangen. Tilskuddsforvalteren kan avslå søknader med henvisning til at det ikke er budsjettmessig rom for å innvilge søknaden. Vedtak om tilsagn skal meddeles søkeren i tilsagnsbrev i henhold til bestemmelser om statlig økonomistyring, kap. 6.3.

**§ 9 Rapportering**

Tilskuddsmottakeren skal levere rapport og regnskap til tilskuddsforvalteren om hvordan tilskuddet har blitt brukt. Fristen for å sende inn regnskap og rapport bestemmes av tilskuddsforvalteren og fremgår av tilskuddsbrevet. Rapporten må inneholde informasjon som gjør det mulig å vurdere måloppnåelse for tilskuddet. For å avklare måloppnåelse kan forvalteren stille oppfølgende krav til rapporteringen fra enkeltmottakere av tilskudd. Særskilte krav til rapporteringen vil fremgå av tilskuddsbrevet eller inngå som en del av oppfølgingen av rapporten.

Måloppnåelsen for tilskuddet vurderes ut fra

1. antall skoler som har takket ja versus nei til å ta i bruk aktivitetene ut fra planen levert i henhold til §5 andre ledd bokstav b;
2. antall elever som har deltatt på aktiviteter;
3. næringslivets involvering i den enkelte aktiviteten;
4. varighet på aktivitetene.

Forvalteren av tilskuddsordningen kan kreve at søkeren gir flere opplysninger som er nødvendige for å vurdere måloppnåelsen.

**§ 10 Kontroll**

Tilskuddsforvalteren kan iverksette kontroll med at midlene nyttes etter forutsetningene, jf. bevilgningsreglementet § 10 annet ledd og lov om Riksrevisjonen § 12.

**§ 11 Omgjøring og tilbakebetaling**

Tilskuddsmottakeren har plikt til å melde fra til tilskuddsforvalteren dersom grunnlaget for tilskuddet blir endret eller faller bort.

Dersom tilskuddsmottakeren ikke har gitt riktige opplysninger, har brukt midlene i strid med forutsetningene i denne forskriften og i tilskuddsvedtaket, eller på annen måte har brutt vilkårene for tilskuddet, kan tilskuddsforvalteren holde tilbake tilskuddet eller kreve det helt eller delvis tilbakebetalt.

Ved feil i utbetaling av tilskuddet kan tilskuddsforvalteren avregne påfølgende utbetalinger og tildelinger, eller kreve tilskuddet tilbakebetalt. Ved krav om tilbakebetaling skal tilskuddsmottakeren underrettes skriftlig om dette med en frist for tilbakebetaling.

**§ 12 EØS-avtalens regler om offentlig støtte**

Offentlig utdanning som er organisert innenfor det nasjonale utdanningssystemet, finansiert og kontrollert av staten, anses som hovedregel som en ikke-økonomisk aktivitet etter EØS-avtalen artikkel 61(1). Det betyr at statsstøttereglene i EØS-avtalen ikke kommer til anvendelse. Departementet legger til grunn at midler som tildeles under ordningen går til aktiviteter som regnes som en del av det nasjonale utdanningssystemet, og at tilskuddet dermed ikke utgjør statsstøtte etter EØS-avtalen artikkel 61(1). Søkere som ikke tilfredsstiller disse kravene, kan likevel bli tildelt midler i samsvar med forordningen om bagatellmessig støtte, jf. forskrift om unntak fra notifikasjonsplikt for offentlig støtte § 2.

Tilskuddsmottakere skal sikre at offentlige midler ikke kommer annen økonomisk aktivitet til gode, og må kunne dokumentere tiltak som viser at tilskuddet i sin helhet går til det tiltenkte formålet og at det ikke skjer kryssubsidiering.

Departementet kan utdype kravene med hensyn til statsstøttereglene i utlysningsteksten for midlene.

**§ 13 Ikrafttredelse**

Forskriften trer i kraft <*dato.mnd*> 2024.

Forskriften gjelder ikke for søknader om tilskudd sendt før forskriften trer i kraft

1. **Ikrafttredelse og forvaltning**

Forskriften trer i kraft xx.xx 2024. Ordningen skal forvaltes av Nærings- og fiskeridepartementet eller den departementet bestemmer.

1. [www.udir.no/lk20/ent01-03](http://www.udir.no/lk20/ent01-03) [↑](#footnote-ref-1)